Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М.Д. од Штип, поднесена против ЈП за комунално производни и услужни дејности “Исар Штип“, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 17.08.2022 година, го донесе следното

 **Р Е Ш Е Н И Е**

1. Жалбата изјавена од М.Д. од Штип, поднесена против ЈП за комунално производни и услужни дејности “Исар Штип“, заведена во Агенцијата под бр.08-211 на 04.08.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

М.Д. од Штип до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-211 на 04.08.2022 година против ЈП за комунално производни и услужни дејности “Исар Штип“.

Како што наведедува во Жалбата, М.Д. од Штип, на 11.07.2022 година поднела Барање за пристап до информации од јавен карактер до ЈП за комунално производни и услужни дејности “Исар Штип“, со кое побарала по е-маил да и се достави фотокопија од следната информација:

“1.Дали ЈП Исар имало склучено договор за услуги набавка на вода и механичко чистење на боксови за потребите на прифатилиштето м.в. Новакова чешма Штип со операторот Ветеринарна станица ДООЕЛ Штип во периодот од 30.4.2019 година до 12.10.2021 година? Доколку има ваков договор, Ве молам да ми доставите копија од истиот.

Ве известувам дека Општина Штип со писмен допис бр.12-5113/3 од 18.11.2019 година се изјасни дека Ветеринарната станица ДООЕЛ Штип има обврска да обезбеди питка вода за потребите на прифатлиштето м.в. Новакова чешма штип, како и да врши дезинфекција и перење на боксовите како дел од договорните обврески (со договор бр. 03-1541/17 од 30.4.2019 година и договор бр.03-800/15 од 26.2.2021 година со Општина Штип), имајќи предвид дека во оваа месност нема водоводна мрежа односно пристап до технички исправна вода“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-211 од 04.08.2022 година.

Агенцијата со допис бр.08-211 од 05.08.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори ниту на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**